Р Е П У Б Л И К А  Б Ъ Л Г А Р И Я

КОМИСИЯ ЗА ПРОТИВОДЕЙСТВИЕ НА КОРУПЦИЯТА И 
ЗА ОТНЕМАНЕ НА НЕЗАКОННО ПРИДОБИТОТО 
ИМУЩЕСТВО
											
РЕШЕНИЕ

№ РС–221–17–054
гр. София, 01.08.2018 г.

Днес, 01.08.2018г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Пламен Георгиев - Председател
Антон Славчев - Заместник- председател
Антоанета Георгиева - Цонкова- член
Силвия Къдрева - член
Пламен Йоцов - член

При участието на стенографа М.В., като изслуша доклада на Дирекция „Публичен регистър и конфликт на интереси” по сигнал с рег. №С-2017-221/20.12.2017г., за да се произнесе, взе предвид следното:
Производството е по реда на чл.23 ал.1, предложение първо от Закона за предотвратяване и установяване на конфликт на интереси (ЗПУКИ) (отм.), образувано въз основа на подаден сигнал от ***. Същият е вписан в регистъра по чл.22и, ал.1, т.1 от ЗПУКИ с рег. №С-2017-221/20.12.2017г.
Сигналът е против М.Д.Х. – управител на „***“ ЕООД, гр.К.
По същество със сигнала се оспорва проведената конкурсна процедура и решение на Общински съвет – К. за избора на М.Д.Х. за управител на общинското дружество „***“ ЕООД. Твърди се, че в периода 2012 – 2016г. Х. е извършвал водопроводни услуги на „***“ ЕООД, чрез дружеството „***“ ЕООД с управител и едноличен собственик на капитала – Г.Б.Х. - майка на Х.
Към сигнала като доказателства са приложени фактура №74 от 20.12.2016г., №41 от 15.12.2014г. и №30 от 28.12.2012г.
При проверка относно допустимостта на сигнала е установено, че същият не отговаря на изискванията на чл.17, ал.3, т.5 и т.6 от Правилник за организацията и дейността на Комисията за предотвратяване и установяване на конфликт на интереси (ПОДКПУКИ).
В тази връзка, при спазване на процедурата по чл.30, ал.2 от АПК сигналоподателя е редовно уведомен за констатираните нередовности, като същият в отговор изпраща, като доказателства: Решение №540, №541 и №542 от 22.12.2017г. на Общински съвет – К., Протокол №50 от 22.12.2017г. от проведено заседание на Общински съвет – К. и Договор за възлагане управлението на ЕООД „***“ – гр.К.
От кмета на община К. са изискани и представени: Договор №2/02.01.2018г. за възлагане управлението на ЕООД „***“ – гр.К., подадените от М.Д.Х. декларации по чл.12 от ЗПУКИ (отм.).
От управителя на „***“ ЕООД са изискани и представени фактура №74 от 20.12.2016г., №41 от 15.12.2014г. и №30 от 28.12.2012г., приемо предавателни протоколи за извършените дейности и количествени сметки към тях.
Извършени са справки в Търговски регистър и в Регистър НБД „Население“.

От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:
	
Сигналът е подаден от лице с посочени три имена, ЕГН, адрес и е подписан.
„***“ ЕООД с ЕИК *** е общинско дружество с едноличен собственик на капитала Община К.
М.Д.Х. с ЕГН *** заема длъжността управител на „***“ ЕООД по силата на договор №2/02.01.2018г. за възлагане управлението на ЕООД „***“, сключен с Община К.
В това си качество М.Д.Х. е подал декларации по чл.12, т.1 във вр. с чл.5 от ЗПУКИ и по чл.12, т.2 във вр. с чл.14 от ЗПУКИ на 08.01.2018г., като в т.5 е декларирал наличието на частен интерес към дейността на „***“ ЕООД.
От извършената справка в Регистър НБД „Население“ е установено, че М.Д.Х. е син на Г.Б.Х. с ЕГН ***.
От извършената справка в Търговски регистър е установено, че дружеството „***“ ЕООД с ЕИК *** е с управител и едноличен собственик на капитала Г.Б.Х.от 17.04.2012г., на която дата М.Д.Х. е заличен като управител и съдружник в дружеството.
Въз основа на фактура №30 от 28.12.2012г. с доставчик „***“ ЕООД и получател „***“ ЕООД дружеството е извършило плащане с платежно нареждане №8700346 от 02.01.2013г. в размер на 2 079, 68 лв. за услуга: Извършване на водопроводни услуги съгласно приложени количествени сметки, количествено стойности сметки и протокол обр.19.
Въз основа на фактура №41 от 15.12.2014г. с доставчик „***“ ЕООД и получател „***“ ЕООД дружеството е извършило плащане с платежно нареждане №89928436 от 29.12.2014 в размер на 10 048,80 лв. за услуга: Извършване на водопроводни услуги – монтаж на водопровод от ПЕВП тръби на обекти на„***“ ЕООД съгласно приложени количествени сметки, количествено стойности сметки и протокол обр.19.
Въз основа на фактура №74 от 20.12.2016г. с доставчик „***“ ЕООД и получател „***“ ЕООД дружеството е извършило плащане с платежно нареждане №8073838 без посочена дата на представяне в размер на 1 900,14 лв. за услуга: Извършване на услуга на „***“ ЕООД съгласно приложени количествени сметки, количествено стойности сметки и протокол обр.19.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл.2 от ЗПУКИ (отм.), следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
От друга страна, съгласно дефиницията на чл.2, ал.2 от ЗПУКИ (отм.), частен интерес е всеки интерес, който води до облага от материален или нематериален характер за лицето заемащо публична длъжност или за свързаното с него лице, тоест за да е налице частен интерес, следва да има реална възможност за настъпване на облага. Съгласно чл.2, ал.3 от ЗПУКИ (отм.) облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Сигналът е подаден от лице, идентифицирано по смисъла на чл.17, ал.3, т.1 от ПОДКПУКИ.
М.Д.Х., в качеството си на управител на „***“ ЕООД е лице, заемащо публична длъжност по смисъла на чл.3, т.22 от ЗПУКИ (отм.).
Деянията, за които се твърди, че представляват конфликт на интереси, са извършени в периода на действие на ЗПУКИ (отм.). Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършване на нарушението. В конкретния случай това означава, че спрямо твърденията в сигнала следва да се приложи ЗПУКИ (отм.), доколкото твърдените нарушения са извършени през 2012 - 2016г.
Наличието на родствена връзка от първа степен между М.Д.Х. и майка му Г.Б.Х. обуславя свързаност по смисъла на §1, т.1 от ДР на ЗПУКИ (отм.). В хода на производството е установено че Г.Б.Х. от 17.04.2012г. е управител и едноличен собственик на капитала на „***“ ЕООД.
Съгласно разпоредбата на чл.18, ал.2, т.1 от Наредба №13 на Общински съвет – К. не могат да бъдат управители на ЕООД с изцяло общински капитал физически лица, които от свое или от чуждо име извършват търговски сделки, свързани с основната или сходна с тази на търговското дружество дейност.
В сигнала се съдържат твърдения за нарушение при избора на М.Д.Х. за управител на „***“ ЕООД, свързани със разпоредбата на чл.18, ал.2, т.1 от Наредба №13 на Общински съвет – К., с оглед на това, че дружеството „***“ ЕООД е извършвало водопроводни услуги на общинското дружество.
Обстоятелството че М.Д.Х. на 17.04.2012г. е заличил участието си в дружеството „***“ ЕООД, като управител и съдружник, а водопроводните услуги от страна на дружеството са извършени на 28.12.2012г., 15.12.2014г. и на 20.12.2016г., както и това че назначаването му за управител на общинското дружество „***“ ЕООД е от 02.01.2018г., изключва възможността същият, в качеството си на лице, заемащо публична длъжност да е упражнил правомощия по служба, произтичащи от договора за управление с „***“ ЕООД, в интерес на дружеството „***“ ЕООД.
Липсата на упражнени правомощия по служба от страна на лицето, заемащо публична длъжност изключва наличието на нарушение на разпоредбите на Глава втора от ЗПУКИ (отм.).
Предвид изложеното, на основание чл.27, ал.2 от ЗПУКИ (отм.) във връзка с чл.7, т.2 от ПОДКПУКИ и във връзка с §3, т.3 и §5, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество,

Р Е Ш И: 

НЕ УСТАНОВЯВА конфликт на интереси по отношение на М.Д.Х. с ЕГН *** – лице, заемащо публична длъжност, по смисъла на чл.3, т.22 от ЗПУКИ (отм.), поради липса на упражнени правомощия по служба в интерес на „***“ ЕООД с ЕИК ***.

На основание чл.27, ал.6 от ЗПУКИ (отм.) прокуратурата може да протестира решението пред Административен съд – В. в едномесечен срок от съобщаването му.

